དེ་ལྟར་བོད་ཀྱི་མཁས་པ་ཡིས།།ཕྱག་ལེན་མཐོང་བརྒྱུད་མ་ཆད་པའི།།མན་ངག་ཡིད་ཆེས་མངོན་སུམ་དུ།།ངེས་པར་སྟེར་བྱེད་འདི་ལྟ་བུ།།ཡིད་བཞིན་ནོར་ལྟར་ཀུན་ལ་མེད།།དྲང་སྲོང་མཁས་པའི་སྙན་བརྒྱུད་རྣམས།།སྔོན་ཆད་ས་སྟེང་མ་གྲགས་པའི།།དཀོན་མེད་རྒྱལ་ཁམས་བསྐོར་ལ་དྲིས།།བདེན་རྫུན་ལག་ཏུ་ལོངས་ལ་ལྟོས།།བསོད་ནམས་སྤེལ་བའི་གཤོང་ཞིང་ཡིན།།ཚེ་སྲོག་སྟེར་བའི་འདོད་འཇོ་ཡིན།།འདོད་དགུ་འབྱུང་བའི་ནོར་བུ་ཡིན།།ཀུན་གྱིས་ཤེས་ན་མཁས་པ་སུ།།རྒྱ་གར་ཡུལ་ན་ཙན་དན་ཤིང་།།ཁ་ཆེའི་ཡུལ་ན་གུར་གུམ་རྩ།།དེ་ཕྱིར་རང་གི་ཁྱད་ནོར་བྱ།།ཡང་ན་རིག་པ་དོན་མཉམ་བརྗེ།།ཡང་ན་རིག་པ་ནོར་གྱིས་བླུ།།ཡང་ན་དམ་ལྡན་སྙིང་རྗེ་ཆེ།།གཞན་དོན་བྱེད་པའི་སློབ་བུ་ལ།།གསོ་རིག་བསྟན་པ་སྤེལ་ཕྱིར་བྱིན།།དགེ་བ་བྱང་ཆུབ་ཆེན་པོར་བསྔོ།།ཞེས་གསུངས་པ་ལྟར་ཐོག་མར་མི་དེའི་རང་བཞིན་དང་གཟུགས་པོའི་གནས་ཚུལ།ཉིན་རེའི་བླ་གནས་ཀྱི་རྒྱུ་ཕྱོགས་དང་གཟའ་སྐར་འཕྲོད་སྦྱོར་གྱི་ལེགས་ཉེས་སོགས་ལ་ཞིབ་ཏུ་བརྟགས་ནས་ནད་མེད་ཚེ་བསྲིང་གི་དཔྱད་བཅོས་རེ་རེའི་ཕྱག་ལེན་རྣམས་མཐོང་བ་བརྒྱུད་པའི་ཕྱག་ལེན་ལྟར་ལག་ཏུ་ལེན་མཁས་ན་དར་མའི་ལུས་ཁམས་བདེ་ཐང་ཡོང་པ་ལ་ཕན་པ་ཆེན་པོ་ཡོད་པ་རེད།